Document ID: 32005D0367

20050414
Решение на Съвета
от 14 април 2005 година
за упълномощаване на държавите-членки да ратифицират, в интерес на Европейската общност, Конвенцията за документите за самоличност на морските лица на Международната организация на труда (Конвенция 185)
(2005/367/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 62, точка 2, буква б), i), заедно с член 300, параграф 2, първата алинея, първото изречение и член 300, параграф 3, първата алинея от него,
като взе предвид предложението на Комисията,
като взе предвид становището на Европейския парламент [1],
като има предвид, че:
(1) Европейската общност работи за създаването на зона на свобода, сигурност и правосъдие, основана също и на обща визова политика.
(2) Конвенция 185 на Международната организация на труда (наричана по-нататък МОТ) за документите за самоличност на морските лица (преразгледана) бе приета на 19 юни 2003 г. от Генералната конференция на МОТ, свикана в Женева от Административния съвет на Международното бюро на труда.
(3) Гореупоменатата конвенция представлява ценен принос за подобряване сигурността в морския сектор на международно ниво и за насърчаване осигуряването на достоен живот и условия на труд на морските лица и следователно е желателно нейните разпоредби да се прилагат при първа възможност. Някои разпоредби на Конвенцията попадат в компетентността на Общността в областта на визите.
(4) Общността не може да ратифицира Конвенцията, тъй като само държави-членки могат да бъдат страни по нея.
(5) Съветът следователно трябва да упълномощи онези държави-членки, които са обвързани от правилата на Общността за визи въз основа на Договора, да ратифицират Конвенцията в интерес на Общността, съгласно условията, постановени в настоящото решение.
(6) В съответствие с член 1 от протокола относно позицията на Великобритания и Ирландия, прикрепен към Договора за Европейски съюз и към Договора за създаване на Европейската общност, Ирландия и Обединеното кралство не са страни по приемането на настоящото решение. Следователно и без да се засяга действието на член 4 от протокола, настоящото решение не се прилага по отношение на Обединеното кралство и Ирландия.
(7) В съответствие с член 4 от протокола относно позицията на Дания към Договора за Европейски съюз и към Договора за създаване на Европейската общност, Дания е адресат на настоящото решение,
ПРИЕ НАСТОЯЩОТО РЕШЕНИЕ:
Член 1
Упълномощава държавите-членки да ратифицират Конвенцията за документите за самоличност на морските лица, приета на 19 юни 2003 г.
Текстът на Конвенцията е прикрепен към настоящото решение.
Член 2
Адресати на настоящото решение са държавите-членки съгласно Договора за създаване на Европейската общност.
Съставено в Люксембург на 14 април 2005 година.

Labels: 8
13
5
11